इक्कली-मुक्कली शिड़कै दी खुल्ली छाती पर टुरदे, किन्ना गै किश उसदे नै घसड़ोन्दा टुरै करदा हा। उसदी घरै आली रेखा !सौले रंगै दी दोहरी-तरेह्री होइयै टुरदी त्रिक्खे नैन-नक्शें आली कुड़ी। जिसदे औंदे गै उसने बुज्झेआ हा जे जेड़ी कमी ओ अपने जीवन च मसूस करदा आवा करदा ऐ ओ रेखा ने पूरी करी दित्ती ऐ। रेखा फुल्लें कन्नें लदोई दी इक्क बेल सेई होई ही जेड़ी अपने सबूरे पेजें सनें उसदे तरयाए दे जीवन-रूक्खै कन्ने पलमोई गेई ही। रेखा दे सरबन्धै च सोचदे होई इसदे मनै गी इक्क धक्का जन लग्गा। छड़ी नुहार गै नईं मानू दी सीरत बी शैल होनी लोड़दी ऐ। हुन बी उऐ रेखा ऐ। मुट्टियें अक्खें च कनेई चमक बी नेईं। कोई गल्ल नईं। उसदे बाल दिक्खियै देसी तेलै दी भिप-भिप नक्क च बड़न लगदी ऐ। बंगा घड़ी-घड़ी डुण्डुएं पर आई टिकदियां न। इस्सै करी पलै-पलै बांह लुआरने दी खो जन उसगी पेई गेदी ऐ। के हाल हुन्दा जा करदा ऐ उसदा पर, जीभ दन्दें हिट्ठ नईं देई सकदी। जे किश मनै च आवै, उगली दिन्दी ऐ।